作者：赵以夫
词牌/韵律：永遇乐

paragraphs: 云雁将秋，露萤照夜，凉透窗户。
星网珠疏，月奁金小，清绝无点暑。
天孙河鼓，东西相望，隐隐光流华渚。
妆楼上，青瓜玉果，多少呆儿痴女。
金针暗度，珠丝密结，便有系人心处。
经岁离思，霎时欢爱，愁绪空万缕。
人间天上，一般情味，枉了锦笺嘱付。
又何似，吹笙仙子，跨黄鹤去。